CELEX: C2004/300/65
Language: sk
Date: 2004-12-04 00:00:00
Title: Vec C-433/04: Žaloba podaná dňa 8. októbra 2004: Komisia Európskych spoločenstiev proti Belgickému kráľovstvu

4.12.2004   
            
            
               SK
            
            
               Úradný vestník Európskej únie
            
            
               C 300/34
            
         Žaloba podaná dňa 8. októbra 2004: Komisia Európskych spoločenstiev proti Belgickému kráľovstvu
   (Vec C-433/04)
   (2004/C 300/65)
   Komisia Európskych spoločenstiev, v zastúpení: D. Triantafyllou, splnomocnený zástupca, ktorý si zvolil adresu na doručovanie v Luxemburgu, podala dňa 8. októbra 2004 na Súdny dvor Európskych spoločenstiev žalobu proti Belgickému kráľovstvu.
   Komisia Európskych spoločenstiev navrhuje, aby Súdny dvor:
   
               —
            
            
               určil, že Belgické kráľovstvo tým, že príkazcom a podnikateľom, ktorí sa obrátia na zahraničných zmluvných partnerov neregistrovaných v Belgicku, uložilo povinnosť zraziť 15 % dlžnej sumy za vykonané práce, a tým, že uložilo týmto príkazcom a podnikateľom solidárnu zodpovednosť za daňové dlhy svojich zmluvných partnerov neregistrovaných v Belgicku, nesplnilo povinnosti, ktoré mu vyplývajú z článkov 49 a 50 Zmluvy o založení Európskeho spoločenstva a
            
         
               —
            
            
               zaviazal žalovaného nahradiť trovy konania.
            
         Žalobné dôvody a hlavné tvrdenia
   Vnútroštátna právna úprava v sektore výstavby, ktorá príkazcom a podnikateľom ukladá pri každej platbe v prospech ich zmluvných partnerov neregistrovaných v Belgicku povinnosť zraziť 15 % faktúrovanej sumy a uhradiť túto čiastku pod hrozbou pokuty belgickým orgánom ako záruku za platby alebo vymáhanie prípadných daňových dlhov týchto zmluvných partnerov, je zásahom do slobodného poskytovania služieb upraveného v článkoch 49 a 50 ES. Rovnako je porušením článkov 49 a 50 ES solidárna zodpovednosť príkazcov a podnikateľov za daňové dlhy ich neregistrovaných zmluvných partnerov, ktorá siaha do výšky 35 % celkovej ceny prác bez DPH.
   Tieto predpisy sú spôsobilé odradiť príkazcov a podnikateľov od toho, aby sa obrátili na zahraničných zmluvných partnerov neregistrovaných v Belgicku. Automatické uplatňovanie solidárnej zodpovednosti príkazcov a podnikateľov za daňové dlhy ich zmluvných partnerov tak nerešpektuje zásadu proporcionality a obsahuje neodôvodnený zásah do vlastníckeho práva a do práv týchto príkazcov a podnikateľov na obranu. Solidárna zodpovednosť príkazcov a podnikateľov sa totiž uplatňuje automaticky, bez toho, aby museli úrady preukázať existenciu viny alebo spoluúčasti príkazcu alebo podnikateľa. Môže sa tiež rozšíriť na daňové dlhy súvisiace s prácami, ktoré zmluvný partner vykonal pre iné osoby. Samotná povinnosť vykonať zrážku je sankcionovaná pokutou, ktorá siaha do dvojnásobku čiastky, ktorá sa má zraziť.
   Tieto predpisy sú tiež skutočnou prekážkou pre neregistrovaných zmluvných partnerov, ktorí chcú ponúkať svoje služby v Belgicku. Musia totiž akceptovať to, že dostanú faktúrovanú cenu zníženú o 15 %, hoci nemajú žiaden daňový dlh, na ktorý by sa táto zrážka mohla vzťahovať, zatiaľ čo túto sumu môžu získať späť až po určitom čase prostredníctvom podania žiadosti o vrátenie.
   Tieto opatrenia nemožno považovať za objektívne odôvodnené. Predovšetkým, vo väčšine prípadov poskytovateľ služieb usadený v inom členskom štáte nie je daňovníkom daní, na ktoré sa tieto predpisy vzťahujú. Okrem toho v osobitných situáciách, v ktorých by existovali dlhy splatné alebo vymáhateľné v Belgicku, sa musí mechanizmus, ktorý tieto ustanovenia vytvorili, považovať z dôvodu svojho všeobecného charakteru za neprimeraný.
   Nakoniec, zrážková povinnosť a solidárna zodpovednosť nie je odôvodnená možnosťou registrácie. Postup, ktorý v sebe registračný proces zahŕňa, je totiž ďaleko viac ako len jednoduché oznámenie informácií belgickým orgánom. V dôsledku toho táto registrácia nie je ozajstnou alternatívou pre podniky, ktoré nie sú usadené v Belgicku a chcú vykonávať svoju slobodu príležitostne ponúkať svoje služby v Belgicku. Požiadavka registrácie zbavuje ustanovenia zmluvy určené na zaručenie slobodného poskytovania služieb akéhokoľvek užitočného účinku.